Dr Morgestraich isch trotz Wind und bitterkaltem Wätter e Traum gsi und unser dicks Rendierfäll het uns am Mäntig durch dr Daag warm ghalte. Mit rote Nase, em Gweih uf em Kopf, Thermometer und Bloosbalke bewaffnet, sind mer denn vo Beiz zue Beiz zoge und hänn uns neui Opfer für unser 0,5-Promille-Tescht gsuecht. D Lüüt hänn dr Plausch ka und mir nadyrlig au. Durch unseri Pauseaktione isch dr Mäntig vyyl z schnäll verbygange. Okay, anderi hänn dr Daag mit Schlofe verbrocht und hänn bim Nachtässe miesse e Rundi zahle. Am Zyschtig het me s denn nomool so richtig könne gniesse und ab de Elfi z' Nacht hänn sich die verschiidene Gruppierige im Stadtkäller troffe für e gmeinsame Marsch. Au dr Cortège am Mittwuch isch wie dr Blitz verbygange und scho sind mer mit dr Alte Garde und unserne Knorzi gmeinsam uf em Schiff gsi für e Umdrunk.